יהודה גולן (שגריר)

יהודה גולן (5 במרץ 1909 – 1 באפריל 1998) היה איש משרד החוץ ודיפלומט ישראלי שכיהן כשגריר ישראל בפינלנד וביוון.

ביוגרפיה
גולן נולד בירושלים כיהודה גולדברג, אחיו של שופט בית המשפט המחוזי בירושלים, משה גולן. הוא הוסמך כעורך דין בשנת 1943. ובמקביל ללימודיו עבד באופן חלקי במחלקה המדינית של הסוכנות היהודית.

באמצע 1946 נשלח לפתוח ולנהל את משרד הסוכנות בווינה.

לאחר הקמת מדינת ישראל התמנה גולן לאיש הקשר של משרד החוץ בירושלים. בשנת 1949 מונה למזכיר הצירות הישראלית בדרום אפריקה. בשנת 1953 הקים את הצירות הישראלית בקופנהגן. בשנת 1954 הוא החל לכהן כקונסול במונטריאול. בסוף שנות ה-50 היה הממונה על יחסי הציבור במשרד החוץ. בשנת 1960 נתמנה גולן לשגריר ישראל בפינלנד.
את כתב אמנתו הגיש בספטמבר 1960. בספטמבר 1964 נתמנה לראש הטקס במשרד החוץ במקומו של אברהם גלבוע שמונה לקונסול כללי בליסבון, בדרגת ציר. בתפקיד זה הוא כיהן עד שנת 1970, אז מונה לשגריר ישראל ביוון. בעת קבלת פנים שערך לכבוד יום העצמאות בשנת 1973, הגיע בטעות שגריר סין העממית ביוון, שהתכוון להגיע לאירוע של שגריר כווית. נוכחותו של השגריר הסיני עוררה עניין רב בתקשורת. בשנת 1974 פרש לגמלאות.

בשנת 1980, בעת ביקור בלוס אנג'לס היה נוכח בשוד מזוין, אך לא נפגע. בעקבות האירוע פורסם ברדיו ששגריר ישראל מוחזק כבן ערובה.

גולן היה נשוי לשרה בתו של הרב מרדכי סנדר קופשטיין. הם התגוררו בשכונת טלביה בירושלים.

קישורים חיצוניים

 יהודה גולן, אתר ההנצחה של משרד החוץ

הערות שוליים

אנשי היישוב ילידי הארץ
עובדי הסוכנות היהודית
ראשי הטקס במשרד החוץ
שגרירי ישראל בפינלנד
שגרירי ישראל ביוון
יהודים הקבורים בבית הקברות סנהדריה
ישראלים שנולדו ב-1909
ישראלים שנפטרו ב-1998